b'\n_START_ARTICLE_\nCaudebec-en-Caux\n_START_PARAGRAPH_\nCaudebec-en-Caux on kunta Seine-Maritimen departementissa Yl\xc3\xa4-Normandian hallintoalueella Ranskassa. Kunta sijaitsee Seinejoen rannalla Pays de Caux\xe2\x80\x99n alueella, ja se on suosittu lomanviettopaikka._NEWLINE_Caudebec-en-Caux\xe2\x80\x99n kirkko hallitsee n\xc3\xa4kym\xc3\xa4ll\xc3\xa4\xc3\xa4n kuntaa. Kirkko on my\xc3\xb6h\xc3\xa4isgoottinen ja se valmistui vuonna 1539. Sit\xc3\xa4 rakennettiin sata vuotta ja valmistuttuaan kuningas Henrik IV sanoi sen olevan valtakuntansa kaunein kirkko. Kunnan keskusta tuhoutui pahoin tulipalossa vuonna 1940, mutta kirkko ja muutamat muut talot kirkon l\xc3\xa4hell\xc3\xa4 pelastuivat._NEWLINE_Maison des Templiers on rakennus, jossa sijaitsee kotiseutumuseo Mus\xc3\xa9e Biochet-Br\xc3\xa9chot. Museossa kerrotaan kunnan historiasta, kuten sit\xc3\xa4 aikoinaan koetelleista tuhoisista vuoksiaalloista.'